Man wat dood glo versin vra borgtogArgieffoto Volgens die polisie het die verdagte, wat tereg staan op ŉ aanklag van bedrog, vlugtig in die hof verskyn en is sy borgtogaansoek tot 18 Julie uitgestel. Kapt. Ben Booysen, ondersoekbeampte, het gesê die saak behels ook bedrog met betrekking tot ŉ aansienlike eisbedrag in lewensversekering. Die verdagte bly in aanhouding tot sy volgende hofverskyning. Hy is op 26 Junie in hegtenis geneem en het die volgende dag vlugtig in die hof verskyn. Die polisie het ook vroeër bevestig ŉ moordsaak word intussen in die Vrystaat ondersoek in verband met die verdagte se “dood”, aangesien nou vasgestel moet word wie se lyk in die verdagte se motor gevind is. Die verdagte se naam kan nie bekend gemaak word nie omdat dit die polisie se ondersoek kan belemmer. Maroela Media het vroeër berig die verdagte se vrou is in Oktober 2012 in die egpaar se huis in Ruimsig, Johannesburg, vermoor. Die polisie het destyds haar moord saam met drie ander moorde ondersoek, aangesien dit vermoedelik met satanisme verband hou. Sy en die ander drie vermoordes was almal deel van dieselfde bediening. Dit is nie duidelik of enigiemand ooit vir die moorde in hegtenis geneem is nie.